Castelo de Neetzow, RDA 1954, texto orixinal: "O castelo... foi... a sede do Krautjunker Rittmeister von Kruse. Agora o conxunto estatal da mocidade da vila trasladouse ao seu local".

  

En alemán denomínase **Junker** (do baixo alemán medio *Juncherre < Junger Herr,* xove nobre ou "señorito") aos membros da antiga nobreza terratenente de Prusia que dominou Alemaña ao longo do século XIX e principios do século XX.

Os *Junker* posuían grandes propiedades rurais onde tamén vivían e traballaban campesiños con moi poucos dereitos e/ou recursos económicos. Orixinalmente constituían un importante sector político, social e económico en Prusia e, despois de 1871, tamén no liderado político, militar e diplomático do Imperio alemán. Un dos *Junker* máis famosos foi o chanceler Otto von Bismarck.

Historia
--------

Pertencentes a Prusia na súa maioría, xurdiron da baixa nobreza e seguiron as tradicións da aristocracia alemá, onde o primoxénito levaba toda a herdanza e os demais fillos eran enviados ao exército ou a igrexa, en tanto que ás fillas buscábaselles o mellor marido posible. Así, moitos clans lograron reunir grandes extensións de terra e un gran poder a través das súas numerosas, e ben situadas, conexións familiares. A súa influencia política estendeuse desde a época do Imperio alemán (1871-1918) até a República de Weimar e a Alemaña nazi. Dicíase que «se Prusia gobernaba Alemaña e os *Junker* dominaban Prusia, estes tamén dominarían o Imperio alemán a través de Prusia».

Daqueles que pertencían á elite *Junker*, destacaron personaxes tan influentes como o chanceler e estadista Otto von Bismarck, o militar e posterior *Reichspräsident* de Alemaña Paul von Hindenburg e o destacado mariscal de campo Gerd von Rundstedt. 

Durante a primeira guerra mundial, o nacionalista irlandés e membro do Parlamento Tom Kettle comparou a clase terratenente anglo-irlandesa cos prusianos Junkers, dicindo: *"Inglaterra vai loitar pola liberdade en Europa e polo junkerdom en Irlanda.* 

Algúns *Junker* constituíron unha especie de camarilla ao redor do presidente von Hindenburg en 1932-1933 e xogaron un importante papel na *Machtergreifung* ou toma do poder polos nazis.

### Segunda guerra mundial

A segunda guerra mundial significou non só a perda da base territorial da case totalidade das súas posesións tradicionais, senón que tamén lles levou ao bordo da desaparición. Segundo un estudo realizado entre preto de nove mil *Junker*, máis da metade morreran combatendo e outro 15 % asasinados en 1945. Do resto, uns cincocentos faleceron en prisión e outros cincocentos suicidáronse, ademais do cincuenta e oito que foran executados polo réxime nazi por participar ou ter colaborado no atentado do 20 de xullo de 1944 contra Adolf Hitler. Só un 15 % logrou sobrevivir.

### Fin da guerra e desaparición coa RDA

Nos últimos meses da contenda moitos aristócratas fuxiron das súas propiedades na Prusia Oriental e Pomerania ante o avance do Exército Soviético. Tras o final da guerra, aqueles que non fuxiran, foron expulsados dos territorios orientais (Prusia Oriental e Occidental, Pomerania e Silesia) que Alemaña perdeu tras a contenda como consecuencia dos acordos entre os aliados. Posteriormente, nos territorios baixo administración da República Democrática Alemá (RDA) —que correspondía á maior parte de Prusia— prohibiuse a posesión de terras que superasen un certo tamaño, o cal supuxo o fin desta nobreza terratenente.

En Rusia
--------

Derivado do mesmo termo baixo-alemán, e do feito de que as familias Junker enviaban a moitos membros ao exército, en Rusia este termo denominou un cargo militar intermedio entre os suboficiais e os *ober-oficer*. A partir da revolución de outubro de 1917 uns Junker apoiaron o movemento branco e outros aos bolxeviques, disolvéndose o cargo a partir dese ano.

Notas
-----

1. ↑  Alan J. P. Taylor (2001). *The course of German history: a survey of the development of German history since 1815*, Routledge, páx. 20
2. ↑  Frederick Austin Ogg (1920). *The Governments of Europe*, MacMillan Company, páx. 681
3. ↑  Tim Cross (1988), *The Lost Voices of World War I*, p. 42.
4. ↑  Heinrich August Winkler (1990). «Die Revolution von 1918/19 und das Problem der Kontinuität in der deutschen Geschichte», en *Historische Zeitschrift*, 250, páx. 317
5. ↑  MacDonogh 2010, p. 316.
6. ↑  "ЭСБЕ/Юнкерские училища — Викитека". *ru.wikisource.org* (en ruso). Consultado o 2022-03-26.

Véxase tamén
------------

### Outros artigos

* Alemáns do Báltico
* Nobreza de Alemaña
* Prusia
* Imperio alemán
* Orde Teutónica

Bibliografía
------------

* Davies,Norman. Reinos desaparecidos. La historia olvidada de Europa, 2013. Galaxia Gutenberg/Círculo de Lectores, Barcelona. ISBN=978-84-672-5594-2

|  |  |
| --- | --- |
| Control de autoridades | 
* Wd: Q170365
* EBID: ID
* Treccani: junker

 |